Nicolai Wammen (S), 2011-12-15:
Mange tak for ordet.
Som statsministeren netop sagde, vil vi under det danske formandskab tage udgangspunkt i fire overordnede prioriteter.
Det er for det første et ansvarligt Europa.
Det danske formandskab vil arbejde for at sikre en ansvarlig europæisk økonomi.
Europa skal ud af krisen, og vi skal forebygge nye kriser og fremadrettet fokusere på at styrke vækst og jobskabelse.
Det kræver først og fremmest, at alle EU-lande skal gennemføre den nødvendige genopretning af de offentlige finanser og de reformer, der er brug for.
Det er forudsætningen for at genvinde markedernes tillid til de europæiske økonomier, og det er forudsætningen for at komme ud af krisen og ind på vækstsporet.
Vi har i Europa ikke været gode nok til at efterleve og håndhæve de fælles spilleregler og aftaler om reformer.
Den nye aftale, som eurolandene nåede til enighed om på Det Europæiske Råds møde i sidste uge, vil udgøre en styrket ramme for at sikre større finanspolitisk disciplin i eurozonen.
Det er vigtigt for Europa og dermed også for Danmark, at der kommer større økonomisk stabilitet.
Aftalen skal udmøntes under dansk formandskab, men vi er i øjeblikket i gang med at finde ud af, præcis hvilken rolle det danske formandskab kommer til at spille i den forbindelse.
Samtidig med udmøntningen af den nye aftale er det vigtigt, at vi fastholder fokus på gennemførelse af de nye styrkede fælles økonomiske spilleregler, som allerede er vedtaget.
Det gælder bl.a. den såkaldte sixpack.
Det danske formandskab vil lægge vægt på at få ført de nye og stærkere spilleregler ud i livet.
Vi skal også styrke tilsynet med og reguleringen af den finansielle sektor, så vi undgår finansielle kriser i fremtiden.
Det vil vi bl.a. kunne bidrage til gennem afslutningen af forhandlingerne i Rådet om kapitalkravsdirektivet.
Under vores formandskab skal vi også medvirke til at sikre en moderne og ansvarlig ramme for EU's eget langsigtede budget for 2014-2020.
Forhandlingerne om EU's flerårige finansielle ramme bliver en af de tungeste og også sværeste opgaver under det danske EU-formandskab.
Danmark vil som formandskabsland drive forhandlingerne så langt som muligt, og vi vil bestræbe os på at få tilvejebragt det tekniske grundlag for en aftale, som kan gøre, at man i anden halvdel af næste år kan gøre forhandlingerne færdige.
Forhandlingerne om EU's flerårige budget vil være præget af, at medlemsstaterne har meget stærke interesser på spil.
På den ene side argumenterer en stor gruppe af bidragsyderlande for, at der bør ske væsentlige udgiftsreduktioner i forhold til det forslag, der ligger fra Kommissionen.
På den anden side har andre landegrupper stærke interesser forbundet med særligt samhørighedspolitikken og landbrugspolitikken.
Samtidig er der tale om en teknisk meget kompliceret sag, som skal ses i tæt sammenhæng med forhandlingerne om de mere end 60 underliggende forslag til sektorretsakter om de forskellige EU-politikker.
For det andet vil vi under det danske formandskab arbejde for et dynamisk Europa, fordi disciplin, hvor vigtigt det end er, ikke er nok til at få EU ud af krisen.
Det er også nødvendigt, at vi får skabt fornyet vækst og beskæftigelse.
Det indre marked er en af EU's største succeser, og vi vil skabe en mere dynamisk europæisk økonomi ved at videreudvikle og reformere det indre marked, bl.a. gennem arbejdet med de 12 nøgleprioriteter, som Kommissionen har lagt frem for, hvordan vi kan gøre det indre marked bedre, end det er i dag.
Det indre marked skal bl.a. bringes ind i den digitale tidsalder ved at gøre det lettere og mere sikkert at handle på tværs af landegrænser.
Som led i en videreudvikling af det indre marked skal vi samtidig sikre respekt for arbejdstagernes rettigheder, ved at sikre at reglerne om løn- og arbejdsvilkår overholdes.
Konkret vil vi i arbejdet med et dynamisk Europa skulle arbejde med roamingdirektivet, standardiseringspakken og udbudsdirektivet. Den tredje store opgave, vi står med, er at skabe et grønt Europa.
Vi ønsker under det danske formandskab at sætte en offensiv dagsorden inden for grøn og bæredygtig vækst.
Målet er at skabe vækst uden et øget ressource- og energiforbrug, og det kan lade sig gøre.
EU har i de seneste år udviklet en ambitiøs energi- og klimapolitik, som betyder, at vi i EU kan gå forrest på globalt plan.
Vi skal fra det danske formandskabs side gøre vores til at fastholde det forspring gennem nye indsatser.
Vi vil generelt arbejde for at integrere energi-, klima- og miljøhensyn i flere af EU's politikker, f.eks. landbrugspolitikken og fiskeripolitikken og transportpolitikken, og også på det indre marked kan der gøres fremskridt.
Indretningen af EU's budget for 2014-2020 kan også være med til at sende EU i en mere grøn retning.
En anden central målsætning vil også være at vedtage konkrete tiltag, der forbedrer ressource- og energieffektiviteten i Europa.
Vi vil arbejde for et fokuseret syvende miljøhandlingsprogram og en ambitiøs europæisk miljøpolitik og energipolitik frem mod 2050 med forbedret energieffektivitet og øget anvendelse af vedvarende energi.
Der skal også være en stærk europæisk stemme ved Rio+20-topmødet i arbejdet for vedtagelsen af en køreplan for bæredygtig omstilling af verdensøkonomien.
I arbejdet med et grønt Europa vil det konkret være vigtigt, at vi gør, hvad vi kan for at bringe energieffektiviseringsdirektivet videre i EU-arbejdet.
Det er en kæmpestor og svær opgave, og det er ikke sikkert, at det kan lykkes under det danske formandskab, men vi vil gøre alt, hvad vi kan, for at bringe det her godt i vej.
Det fjerde er et sikkert Europa.
Vi ønsker at gøre Europa mere sikkert.
I en globaliseret verden skal vi samarbejde i Europa, hvis vi skal sikre de europæiske borgeres sikkerhed og løse grænseoverskridende problemstillinger.
Danmark vil arbejde for en mere effektiv bekæmpelse af international kriminalitet og terrorisme samt et velfungerende europæisk asylsystem og et stærkere Schengensamarbejde.
Væsentlige opgaver bliver at arbejde for et velfungerende asylsystem samt sikker kontrol ved EU's ydre grænser.
De fordele, som samarbejdet indebærer, vil vi på grund af forbeholdet ikke fuldt ud selv kunne nyde godt af, og vi vil naturligvis respektere retsforbeholdet, men som formandsland kommer vi til at sidde for bordenden ved en række af de forhandlinger, der foregår på det her område.
Formandskabet vil også støtte stærkt op om en styrkelse af EU's udenrigs- og udviklingspolitik.
På grund af globale magtforskydninger er det blevet endnu mere nødvendigt med en stærk global stemme fra Europa.
En stærk fælles udenrigspolitik er i Europas og ikke mindst Danmarks interesse, og vi vil derfor gøre alt, hvad vi kan, for at støtte op om udenrigsrepræsentantens arbejde under det danske formandskab.
Vi skal fortsætte arbejdet med udvidelsesprocessen, som har vist sig at være en af EU's mest succesrige instrumenter, når det gælder udenrigspolitik, og ved at bruge EU's tiltrækningskraft har vi aktivt gennem de senere år bidraget til reformer i en række lande.
Det er til glæde for stabiliteten og velstanden i hele Europa.
Vores tilgang til udvidelsen af EU vil være den velkendte tilgang, som der også er bred enighed om i Folketinget, nemlig en meritbaseret tilgang.
Det skal være ansøgerlandenes konkrete fremskridt og indfrielse af det, de har lovet, der afgør, om de kan være medlem.
Sådan må det være.
Konkret vil vi også under overskriften »Et sikkert Europa« skulle arbejde med EU's grænsekodeks.
Det er en omfattende dagsorden, Danmark står med, men det er også en dagsorden, som regeringen er klar til at levere på.
I Danmark har vi tradition for et bredt samarbejde, når det gælder europapolitikken, og vi har i fællesskab mellem en række partier været enige om, at danske interesser tjenes bedst, når der er ro om den europapolitiske linje og beslutningerne træffes med et bredt flertal.
For at tjene danske interesser, danske virksomheders muligheder og danske lønmodtageres tryghed og sikkerhed er der brug for sammenhold i Folketinget.
Ikke mindst derfor er jeg også glad for, at vi i dag vil opleve, at regeringen og en stor del af oppositionen vil stå sammen om de overordnede europapolitiske linjer.
Det er vigtigt for Danmark, og det er godt for Europa.
Med de ord ser jeg frem til debatten og vil blot minde os alle sammen om, at der hviler et stort ansvar på os alle, ikke alene på regeringen, men på alle Folketingets partier.
Den opgave kan og skal vi løfte.
Europa har store forventninger til det danske formandskab, og vi har en fælles forpligtelse til at gøre, hvad vi kan, for at leve op til de forventninger.
Forhandling